open-index/open-wikipedia-markdown huggingface dataset:
Lucas Samaras

**Lucas Samaras** (kreeka keeles Λουκάς Σαμαράς; 14. september 1936 Kastoria – 7. märts 2024 New York) oli Kreeka päritolu Ameerika Ühendriikide fotograaf, skulptor ja installatsioonikunstnik.

Lucas Samaras sündis Kreekas Lääne-Makedoonia piirkonnas Kastorias. Õppis stipendiaadina Rutgersi ülikoolis, kus tutvus Allan Kaprowiga, kellega koos osales häpeningidel, ja George Segaliga. Pärast ülikooli õpinguid 1959. aastal, õppis kunstiajalugu Columbia ülikoolis Meyer Schapiro juures.

Lucas Samarase looming liigitub popkunsti, neodada ja postmodernismi alla.

2009. aastal esindas Kreekat 53. Veneetsia biennaalil multiinstallatsiooniga "PARAXENA".

Tema tööd on väga paljude muuseumide kogudes üle maailma, teiste seas näiteks Getty muuseumis Los Angeleses, New Yorgi moodsa kunsti muuseumis, Austraalia rahvusgaleriis Canberras, Londonis Tate Modernis jne.
Interscope Records

**Interscope Records** on Ameerika Ühendriikide plaadifirma, mille peakorter asub California osariigis Santa Monica linnas ning mis kuulub Universal Music Groupile läbi nende Interscope Geffen A&M margi. Firma asutati 1990. aastal Jimmy Iovine'i ja Ted Fieldi poolt 20 miljoni dollarilise ühisettevõttena Warner Music Groupile kuuluva Atlantic Recordsi ning Interscope Communicationsi vahel. See erines teistest plaadifirmadest selle poolest, et jättis otsustusvõime artistide ja repertuaari personalidele, ning andis artistidele ja produtsentidele täieliku loomingulise vabaduse. Interscope'i esimesed hitid ilmusid vähem kui aasta hiljem ning firma oli 1993. aastaks muutunud tulutoovaks. Iovine oli ettevõtte tegevjuht ja juhatuse esimees kuni 2014. aasta maini, kui teda asendas John Janick.

1992. aastal omandas Interscope eksklusiivse õiguse turustada ja levitada ''hardcore'' hiphopi plaadifirma Death Row Recordsi salvestisi, mis asetas firma 1990. aastatel puhkenud *gangsta rap*-skandaali keskmesse. Selle tagajärjel katkestas Warner Music Groupi emafirma Time Warner suhted Interscope'iga, müües 1995. aastal oma 50-protsendilise osaluse Fieldile ja Iovine'ile tagasi 115 miljoni dollari eest. 1996. aastal omandas 50% firmast väidetava 200 miljoni dollari eest ettevõte MCA Inc., millest sai hiljem Universal Music Group.

Interscope'i artistide nimekirja kuuluvad Eminem, Lady Gaga, OneRepublic, Dermot Kennedy, Blackpink, Dr. Dre, DaBaby, Billie Eilish, Imagine Dragons, Olivia Rodrigo, Selena Gomez, Camilla Cabello, Playboi Carti, Kendrick Lamar, Lana Del Rey, Maroon 5, Moneybagg Yo, Gwen Stefani, Rae Sremmurd, Machine Gun Kelly, U2, Yungblud, Cuco, d4vd, Homixide Gang ja Reneé Rapp.

## Viited

## Välislingid
* Koduleht
Daitō

**Daitō** (jaapani 大東) on linn Jaapanis Ōsaka prefektuuris.

1956. aastal moodustatud linn asub Ōsakast ida pool.

Veebruaris 2024 oli linnas 115 951 elanikku.

## Viited

## Välislingid

*Daitō koduleht
Julija Mussakovska

**Julija Mussakovska** (ukraina keeles Юлія Юріївна Мусаковська; sündinud 9. juulil 1982 Lvivis) on ukraina luuletaja ja tõlkija.

Julija Mussakovska elab ja töötab Lvivis. Ta õppis Ivan Franko nimelises Lvivi Rahvuslikus Ülikoolis, mille lõpetas 2005. aastal. Esineb paljudel kirjandusüritustel ja -festivalidel nii Ukrainas kui mujal maailmas.

Ta on Ukraina PEN-klubi liige.

Julija Mussakovska tõlgib rootsi keelest ukraina keelde. Tema tõlgitud autorite seas on Tomas Tranströmer ja Karin Boye.

Julija Mussakovska debüütluulekogu "На видих і на вдих" ilmus 2010. aastal.

Tema loomingut on tõlgitud inglise, saksa, rootsi, leedu, poola, bulgaaria ja vene keelde. Eesti keeles on Julija Mussakovska luulet ilmunud Maarja Kangro tõlkes ajakirjades Looming ja Vikerkaar ning Anna Verschiku tõlkes antoloogias "Kas rabelen välja sellest tusast?". Anna Verschiku tõlge Julia Mussakovska luuletusest "*Õitseb magnoolia võõras aias" pälvis 2025. aastal August Sanga nimelise luuletõlke auhinna.
 
## Luulekogud
*"На видих і на вдих" (Kiiev, 2010)
*"Маски" (Kiiev, 2011)
*"Полювання на тишу" (Ternopil, 2014)
*"Чоловіки, жінки і діти" (Lviv, 2015)
*"Бог свободи" (Lviv, 2021)

## Viited

## Välislingid
*Luuletus "Ukrainale mõeldes"
Tennisereket

**Tennisereket** on spordivahend, mida kasutatakse tennise mängimisel. See koosneb käepidemest ehk varrest, raamist ja sellele pingutatud keeltest, mis moodustavad löögipinna.

## Ajalugu
Esialgselt puidust valmistatud tennisereketid on aja jooksul asendunud kergemate ja vastupidavamate materjalidega nagu alumiinium ja süsinikkiud, mis võimaldavad paremat löögijõudu ja kontrolli.

## Omadused

* Vars: Mängija käes hoitav osa.
* Raam: Ühendab varre ja hoiab keelpilli paigal.
* Keelpill: Löögipinda moodustavad pingutatud keeled.

## Valimine
Valik sõltub mängija tasemest, jõust ja stiilist. Algajatele sobivad suurema löögipinnaga reketid, edasijõudnud eelistavad suurema kontrolliga variante.

## Hooldus
Nõuab regulaarset keelte vahetamist ja raami kontrolli. Korralik hooldus tagab reketi pikema eluea ja parema mängukvaliteedi.

Tennisereket on tennise mängimise oluline vahend, mille valik ja hooldus mängivad olulist rolli mängija edus.

## Vaata ka
* Reket
Kunszentmiklós

**Kunszentmiklós** (saksa keeles *Sankt Niklas*) on linn Ungaris Bács-Kiskuni komitaadis, Kunszentmiklósi kreisi halduskeskus.

## Geograafiline asend
Kunszentmiklós asub komitaadikeskusest Kecskemétist ligikaudu 44 km lääneloodes ja Budapesti kesklinnast umbes 53 km lõunas. 

## Ajalugu
Arheoloogiliste väljakaevamiste tulemusel on selgunud, et piirkond on olnud asustatud iidsetest aegadest saadik. Enne ungarlaste saabumist elasid piirkonnas keldid, sarmaadid ja avaarid.  1971. aastal leiti linna lähedalt liiva kaevandamise käigus avaari vürsti haud. 13. sajandil asusid piirkonda elama polovetsid (ungari keeles *kunok*). Asulat on esmamainitud 1333. aastal (*Tatárszentmiklós*). 1526. aasta rahvaloendus mainib polovetsi küla nimega Szentmiklós. 1598. aastal põletasid Türgi väed küla maha. 1631. aastal nimetati Tatárszentmiklós ümber Kunszentmiklósiks. 1872. aastal kaotas Kunszentmiklós linnaõigused, kuid sai need 11. märtsil 1989 tagasi.

## Sõpruslinnad
* Cristuru Secuiesc, Rumeenia
* Blumberg, Saksamaa
* Skorenovac, Serbia
* Karcag, Ungari
* San Ġiljan, Malta
* Tšepa, Ukraina

## Viited
Ober-Grafendorf

**Ober-Grafendorf** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

## Viited
Karl von Brevern

**Karl von Brevern** on mitme Breverni aadlisuguvõsa liikme nimi:
*Karl von Brevern (1704−1744), salanõunik, saatkonnasekretär, kantseleinõunik, Peterburi TA president, konverentsiminister
*Ludwig ''Karl'' von Brevern (1757−1823), Venemaa keisririigi sõjaväelane (major), Eestimaa maanõunik
*Alexander Hermann ''Karl'' von Brevern (1880−1943), Venemaa keisririigi IV Riigiduuma liige
Pressbaum

**Pressbaum** on linn *(Stadtgemeinde)* Austrias Alam-Austria liidumaal Sankt Pölteni maaringkonnas.

1881. aastal lõpetas Johannes Brahms linnas viibides oma teise klaverikontserdi.

Linn kuulus varem Wien-Umgebungi ringkonda, mis kaotati 2016. aasta lõpus.

 

## Viited
Purkersdorf

**Purkersdorf** on linn *(Stadtgemeinde)* Austrias Alam-Austria liidumaal Sankt Pölteni maaringkonnas.

Linna territooriumil asub Sandstein-Wienerwaldi looduspark, mis on Wienerwaldi osa. Linn kuulus varem Wien-Umgebungi ringkonda, mis kaotati 2016. aasta lõpus.

## Sõpruslinnad

* Bad Säckingen, Saksamaa
* Sanary-sur-Mer, Prantsusmaa
* Göstling an der Ybbs, Austria

## Inimesi

See on majandusteadlase Gottfried Haberleri sünnikoht. Eric Burdon andis seal 12. juunil 2010 tasuta kontserdi.

## Viited
Pyhra

**Pyhra** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

Pyhra asub Alam-Austria *Mostvierteli* piirkonna mägismaal, Sankt Pölteni linna lähedal. Kõrgeim mägi on Amerlingkogel (628 m).

Valla territooriumist 40,04 % on kaetud metsaga.

## Viited
Sofija Andruhhovõtš

**Sofija Andruhhovõtš** (ukraina keeles Софія Юріївна Андрухович; sündinud 17. novembril 1982 Ivano-Frankivskis) on ukraina  kirjanik ja tõlkija.

Sofija Andruhhovõtš elab Kiievis kirjanikust elukaaslase Andrij Bondariga, neil on 2008. aastal sündinud tütar Varvara. Sofija isa on tuntud ukraina kirjanik ja tõlkija Jurij Andruhhovõtš. 

Inglise keeles on tema loomingust ilmunud "Фелікс Австрія" 2024. aastal. Eesti keeles tema teoseid seni ilmunud ei ole.

Sofija Andruhhovõtš on tõlkinud poola keelest ukraina keelde Manuela Gretkowska raamatu "Європейка". Koostöös Viktor Morozoviga inglise keelest J. K. Rowlingu "Harry Potter ja tulepeeker".

## Looming
*"Літо Мілени" (Kiiev, 2002)
*"Старі люди" (Ivano-Frankivsk, 2003)
*"Жінки їхніх чоловіків" (Ivano-Frankivsk, 2005)
*"Сьомга" (Kiiev, 2007)
*"Фелікс Австрія" (Lviv, 2014)
*"Амадока" (Lviv, 2020)
Niit (perekonnanimi)

**Niit** on perekonnanimi.

## Levik Eestis
2024. aasta 1. jaanuari seisuga oli Eestis perekonnanimi Niit 342 inimesel: 159 mehel ja 183 naisel. Perekonnanimede levikult oli Niit meeste puhul 419. kohal ja naiste puhul 390. kohal. Kõige levinum oli perekonnanimi Niit üle 85-aastaste vanuserühmas, kus neid on 10 000 elaniku kohta 3,98. Nimi oli kõige sagedasem Saare maakonnas, kus sellist nime kandis maakonna 10 000 elaniku kohta 23,27 inimest.

19. sajandi algul pandi pärisorjusest vabastamise käigus talupoegadele peamiselt Saaremaa ning vähem Läänemaa, Pärnumaa, Virumaa ja Võrumaa kihelkondade 33 erinevas mõisavallas nimeks Niet, Nieth ja Niit. 

Nimede eestistamisel võeti perekonnanimi Niit aastatel 1935–1939 seitsmel juhul kasutusele isikute poolt, kelle nimeks oli varem Kundrats, Meemann, Niitberg, Niitenberg (2), Pull ja Velt.

## Nime kandjaid
*Ellen Niit, eesti kirjanik (1928–2016)
*Ellen Niit, eesti keeleteadlane (1944–)
*Erko Niit, eesti laulja (1986–)
*Heldur Niit, eesti kirjandusteadlane (1928–2010)
*Kristine Niit, Eesti omavalitsustegelane (1968–)
*Malle Niit, eesti arstiteadlane, pediaater ja hügieenik (1938–)
*Marek Niit, eesti jooksja (1987–)
*Priidu Niit, eesti kettaheitja (1990–)
*Toomas Niit, eesti psühholoog (1953–2020)

## Viited

## Välislingid
*
Edelény

**Edelény** on linn Ungaris Borsod-Abaúj-Zempléni komitaadis, Edelényi kreisi halduskeskus.

Linnas asub aastatel 1727–1730 ehitatud barokkstiilis L'Huillier-Coburgi loss.

## Geograafiline asend
Edelény asub komitaadikeskusest Miskolcist ligikaudu 21 km põhjas, Slovakkia piirist 25 km kaugusel.

## Ajalugu
Edelényt on esmamainitud 1299. aastal. Praegu linna koosseisu kuuluvat Borsodi on esimest korda ürikutes mainitud aga juba 1108. aastal. Suhkruvabrik rajati Edelénysse 1838. aastal. 19. sajandi keskpaiku alustati asulas pruunsöe kaevandamist.

Linnaõigused sai Edelény 1986. aastal.

## Sõpruslinnad
* Bad Sobernheim, Saksamaa
* Moldava nad Bodvou, Slovakkia
* Worb, Šveits
* Siewierz, Poola

## Viited
Elektriline poolus

**Elektriline poolus** on üks kahest punktist (või klemmist), mille vahel on elektripinge. Poolus on kas positiivne (plusspoolus, plussklemm) või negatiivne (miinuspoolus, miinusklemm).	 

## Vaata ka
* Polaarsus
Solaride

**Solaride** on SolarCar Estonia MTÜ kasutatav kaubamärk. Solaride on väljapaistev projekt, mis on üliõpilaste ja mentorite koostöös ehitanud kolm päikeseautot, millega on käidud võistlemas Marokos ja Austraalias.https://sportland.ee/magazine/eesti-esimene-paikeseauto-pandi-proovile-marokos-jargmisega-minnakse-vallutama-austraaliat/https://www.tktk.ee/uudised/ttk-tudengid-loovad-kaasa-tudengiprojektis-solaride-eesti-esimese-paikeseauto-ehitamisel/https://www.hooandja.ee/projekt/solaridehttps://solaride.postimees.ee/7375548/galerii-esimene-eesti-paikeseauto-labis-maroko-voistlustel-ule-700-kilomeetrihttps://www.accelerista.com/uudis/innovatsioon/solaride-dokumentaalfilm/https://eestielu.ca/et/eesti-solaride-tuli-paikeseautode-mmil-kolmandale-kohale/https://www.citymotors.ee/city-motorsi-uudised/show/news/29/City-Motors-ja-tudengite-haridusprojekt-Solaride-panid-seljad-kokku-et-ehitada-valmis-Eesti-esimene-p-ikeseautohttps://www.ajakiri.ut.ee/artikkel/4537

SolarCar Estonia MTÜ on asutatud 21. aprillil 2020 Tartus Alvo Aabloo, Chivit Chhoeun, Kertu Toompea, Maxandre Olivier George Ogereti ja Tõnu Samueli poolt.

## Päikeseautod

#### Solaride III Enefit
Solaride III Enefit on Solaride'i kolmas päikeseauto. Solaride III Enefit osales Bridgestone World Solar Challengeil 2025. aasta augustis ning saavutas Cruiser klassis II koha.

#### Solaride II
Solaride II on Solaride'i teine päikeseauto. Solaride II pandi proovile 2023. aasta oktoobris Austraalias toimunud Bridgestone World Solar Challenge-il. Solaride II saavutas Cruiser klassis II koha

#### Solaride I
Solaride I on Solaride'i esimene päikeseauto, mis valmis aastal 2021. Kuigi autot disainides oli eesmärk minna võistlema Austraaliasse, siis COVID-19 tõttu jäi antud võistlus ära ning autoga mindi hoopis Marokosse Solar Challenge Moroccole.

## Viited

## Välislingid
* Solaride'i koduleht
* Solaride Hooandjas 
* Helina Hansar. Eesti päikeseauto tegi Austraalias ajalugu Postimees/Solaride, 17. oktoober 2023
* Eesti esimese päikeseauto loojad loodavad masinat aprillist Eesti teedel testida ERR Menu, 15. november 2020
Habikino

**Habikino** (jaapani 羽曳野) on linn Jaapanis Ōsaka prefektuuris.

1957. aastal moodustatud linn asub Ōsakast kagu pool. 1959. aastani kandis nime **Minami-Ōsaka**.

Veebruaris 2024 oli linnas 106 501 elanikku.

## Viited

## Välislingid

*Habikino koduleht
Gasell

**Gasellid** on veislaste sugukonda kuuluvad imetajad, keda leidub peamiselt Aafrika savannides ja stepialadel. Gasellide perekonda kuuluvad mitmed liigid nagu Thomson’i gasell, Granti gasell, Dama gasell ja Dorcas gasell. 

## Eluviis
Gasellidel on hästi arenenud mehhanismid, mis aitavad neil kuumades ja kuivades tingimustes ellu jääda. Neil on võime kohaneda vähese veega ja hoida kehatemperatuuri stabiilsena. Nad suudavad kahandada oma südame ja maksa suurust, et põuaga toime tulla. 

Gasellid on üheks oluliseks osaks Aafrika ökosüsteemist. Nad on toiduks mitmetele kiskjatele nagu krokodillid, leopardid ja lõvid, kuid nad aitavad ka säilitada tasakaalu taimestiku ja loomastiku vahel. 

Gasellid liiguvad karjadena, et oleks suurem võimalus ennast kiskjate eest kaitsta. 

Gasellid toituvad puude ja põõsaste lehtedest, rohttaimedest ja võrsetest. Gasellid saavad järglasi enamasti vihmaperioodil, et vastsündinutel oleks piisavalt juua. Tiinus kestab umbes kuus kuud ja sünnib ainult 1-2 vasikat.

## Välimus
Gasellid on värvuselt kollakas-pruunid, pikkade peenikeste jalgadega ja nende turjakõrgus on varieeruvalt erinevatel liikidel 60-100 cm või 130-160 cm. Isastel gasellidel on pikad ja sageli ka kõverad sarved. Gasell on üks kiiremaid maismaaloomi. Erinevatel andmetel on gasellide kiiruseks mõõdetud 88-96 kilomeetrit tunnis.

## Ohustatus
Väga mitmed gaselliliigid on kantud IUCN Punase raamatu nimekirja. Gasellid on ohustatud ebaseaduslike jahipidamisviiside tõttu. Neid ei jahita mitte ainult nende liha pärast, vaid nad on ka atraktiivsed jahitrofeed küttijatele. 

## Viited
Konkurents (majandus)

**Konkurents majanduses** on olukord, kus mitmed ettevõtted või üksikisikud püüavad oma toodete või teenuste müügiga saavutada tarbijate soosingu ning turuosa. See hõlmab hinna, kvaliteedi, turunduse ja innovatsiooni võistlust, et rahuldada tarbijate vajadusi ja soove**.** 

**[[Konkurents]]** on avatud turumajanduse tähtsaim alustala. See stimuleerib majandust ja pakub tarbijale konkurentsivõimeliste hindadega laiemat kvaliteetsete toodete ning teenuste valikut.  Konkurents majanduses tekib, kui ühte teenust või kaupa pakuvad vähemalt kaks erinevat teenusepakkujat, mis tähendab, et ükski teenusepakkuja ei saa omada 100% turust.

Majanduskonkurents esineb turul, kus osaleb piisav hulk ostjaid ja müüjaid ning kus kaupade ja teenuste hinnad püsivad madalal tasemel. Tootjate ja müüjate vaheline konkurents sunnib hindu madalal hoidma. Kui konkurents on nõrk, on kaupade, teenuste ja muude hüvede hinnad tarbijatele kõrged. Lai valik kaupu ja teenuseid sunnib ettevõtteid pakkuma oma tooteid võimalikult madala hinnaga. Seega reguleerib konkurents ise turgude pakkumist ja nõudlust, hoides kaupu tarbijatele taskukohasena. Nõrga konkurentsi korral, näiteks monopoli või oligopoli puhul, hinnad tõusevad ja tarbijatel on vähem valikuvõimalusi, mis omakorda vähendab ostujõudu**.**

### '''Täielik konkurents'''
**Täielik konkurents** on teoreetiline turu toimimise struktuur. See on mudel kirjeldamaks pakkumise ja nõudluse seost hindadega ja turumajandusega üldisemalt. Täieliku konkurentsi korral on palju ostjaid ja müüjaid ning hinnad peegeldavad nõudluse ja hinna tasakaalu. Ettevõtted teenivad täpselt nii palju tulu, et mitte pankroti minna. Kui mõni ettevõte teeniks rohkem kasumit, sekkuks turule mõni teine ettevõte, kes võtaks ülejääva kasumi endale. Täielikku konkurentsi võib pidada vastandiks monopolistlikele turgudele.

### '''Ebatäielik konkurents'''
**Ebatäielik konkurents** on turuolukorrale viitav majandustermin, kus turul osalevad ettevõtted ei tegutse perfektse konkurentsi tingimustes ega ole täielikult monopolistlikud. Ettevõttel on võimalus müüa erinevaid tooteid, seada omad hinnad ning võidelda turuosa eest. 

Sageli võivad ettevõtted olla kaitstud turule sisenemise ja väljumise tõketega, mis muudavad uute ettevõtete turule sisenemise raskemaks või väljumise turult keeruliseks. Need tõkked võivad olla näiteks suured alginvesteeringud, regulatiivsed piirangud, patendid või tootemargi lojaalsus.

### '''Turustruktuurid'''
**[[Monopol]]** - Monopol on turuseisund, kus ainult üks müüja pakub teatud toodet või teenust. See annab müüjale täieliku turuvõimu ja kontrolli hindade üle.

**Monopolistlik konkurents** - Monopolistlik konkurents on turustruktuur, kus on palju ettevõtteid, kes pakuvad sarnaseid, kuid mitte identseid tooteid.

**[[Oligopol]] -** Oligopol on turuseisund, kus teatud toodet või teenust pakuvad vaid vähesed müüjad. See toob kaasa piiratud konkurentsi, kuna müüjatel on turul märkimisväärne võim.
Halásztelek

**Halásztelek** on linn Ungaris Pesti komitaadis Szigetszentmiklósi kreisis.

## Geograafiline asend
Halásztelek asub Csepeli saarel Doonau vasakul kaldal, Budapesti kesklinnast ligikaudu 15 km lõunaedelas.

## Ajalugu
Piirkond on olnud asustatud juba kiviajast alates. Halászteleki nime on ürikutes esmamainitud 1700. aastal. See ei olnud omaette asula, vaid Tököli osa, ja kandis ametlikult nime Herminamajor. Omaette asula moodustati 1950. aastal ja selle ametlik nimi oli esialgu Herminatelep. Praeguse nime sai Halásztelek 1951. aastal. Linnaõigused anti Halásztelekile 2008. aastal.

## Sõpruslinnad
* Oggiono, Itaalia
* Leisnig, Saksamaa
* Rousínov, Tšehhi
* Ilieni, Rumeenia
* Polikraishte, Bulgaaria
* Nikopol, Bulgaari
* Sâncraiu, Rumeenia
* Bačka Topola, Serbia

## Viited
Tuumaturism

**Tuumaturism** on turismi alamvorm, mille käigus külastatakse või uuritakse kohti, mis on seotud tuumaenergeetikaga. Populaarsed sihtkohad on näiteks tuumamuuseumid, tuumarelvade testimise kohad, tuumajaamad ja -reaktorid.

## Ajalugu
Tuumaturism sai hoo sisse 1950. aastate alguses, kui USA Nevada osariigis Yucca järve lähistel lõhati katsetustena tuumapomm Charlie (nn Big Shot). Seda sündmust käis uudistamas umbes 200 reporterit, kuid järgmiste aastakümnetega kasvas vaatajate arv ja Las Vegas sai oma asukatelt hüüdnime Atomic City. Huvilistele trükiti tuumapommiteemalisi kalendreid lisainfo leidmiseks.

## Populaarsemad vaatamisväärsused
Tuumaturism äratab reisijates huvi tehnoloogia ja teaduse vastu ning aitab mõista tuumaenergia mõju keskkonnale ja ühiskonnale. Mõned populaarsed sihtkohad tänapäeva tuumaturistidele on Tšornobõli tuumaelektrijaam Ukrainas , Hiroshima linn Jaapanis, Hanfordi tuumarelvade kompleks USA-s ning mitmed teised tuumaelektrijaamad ja tuumarelvadega seotud rajatised üle maailma.

## Tuumaturismi ohud
On oluline märkida, et väliste vaatamisväärsuste, näiteks tuumaobjektide külastamisega on seotud oma terviseriskid. Isegi kui kiirgustase on madal või null, võib tuumaobjekt siiski sisaldada rususid või jääke, mis kujutavad külastajatele ohtu. Ainsad tõeliselt ohutud kohad tuumaturismi harrastamiseks on muuseumid, mis on loodud eesmärgiga harida külastajaid ilma ohtudeta. 

## Viited
Monopson

**Monopson** (*monopsony*) on turustruktuur, kus sisendid ostab ainult üks ostja.

Termin pärineb kreeka keelest, kus “*monos*” tähendab üksikut ja “*opsonia*” tähendab ostu.

Monopsoni kolm peamist tunnust on: 
# üks ettevõte, kes ostab kõik kaubad ja teenused turul;
# puuduvad teised ostjad turul;
# uutel ettevõtetel turule sisenemine raskendatud.

Monopsoni puhul on peamine eelis üksikul ostjal, mis võimaldab kontrollivõimalust, vähendades ostetava kauba või teenuse hinda. Monopsoni klassikaliseks näiteks võib tuua väikelinna, kus tegutseb üksainus tööandja. Senikaua, kuni töötajad ei saa või ei soovi minna tööle elukohast kaugemal, saab ettevõte tegutseda turul kui monopson: tootmistegurite pakkujaid on palju, kuid nõudjaid ainult üks. Ettevõtte põhieesmärgiks on selle käigus kasumi maksimeerimine. Täieliku konkurentsi turul on ettevõte hinnavõitja, sest ta ostab ainult väikese osa turul pakutavast tööjõust. Sel juhul on tööjõu pakkumine täiesti elastne ja pakkumiskõver-horisontaalne sirge. Monopsoni korral on tööjõu pakkumiskõver ühtlasi turupakkumiskõver, millel on positiivne tõus.

## Ajalugu
Termin monopson võttis esimesena laialdaselt kasutusele Joan Robinson 1932. aastal oma raamatus “The Economics of Imperfect Competition”. Klassikalises kreeka keeles tähendab “*opson*” kala või üleküpsenud liha ehk “*opsonia*” viitab tegelikult kala ostmisele. See muudab monopsoni sõnasõnalise tähenduse turuolukorraks, väljendades seda sõnadega ,,*ühe kala ostja*”. Aristoteles kasutas terviklikku sõna “*monopolia*” (inglise k.), et tähistada “*eksklusiivset* *müüki*”.

## Monopson VS monopol
Sarnaselt mõistele monopol tähendab ka monopson täielikku kontrolli mingi teatud turu üle. Peamine erinevus monopoli ja monopsoni vahel on see, et monopolis on müüjatel täielik kontroll turu üle, kuid monopsonis on kontroll ühe ostja käes. Ostja määrab toote hinna ja kontrollib turgu alates toorainest kuni tööjõuni välja. Teine erinevus monopoli ja monopsoni vahel on kaubanduse kontroll. Monopoli puhul on võim tootja käes, samas monopsoni korral tarbija käes. Mõlemad olukorrad võivad põhjustada turu ebaefektiivsust, näiteks monopolis peavad tarbijad vastama kõrgematele hindadele. Monopsonis võib tekkida olukord, kus töötajad peavad leppima madalama palgaga, mille tulemusel kehtestatakse ka madalamad hinnad.

## Viited
Soolase vee sissevool Läänemerre

**Soolase vee sissevool**, tuntud ka kui soolapluss, on looduslik protsess, mis on vajalik mere hapnikurikkuse ja soolsuse tasakaaluks. Soolase vee sissevool tagab veekogu bioloogilise mitmekesisuse ja stabiilsuse. Vesi voolab Põhjamerest Taani väinadesse ja sealt edasi Läänemerre. Soolapluss toimub tavaliselt talvel või varakevadel, kui veetasemed kõiguvad rohkem. Läänemere veetase peab langema soolase vee sissevooluks, seda soodustab läänest tuleva tormi esinemine. Kattegati piirkonnas peab toimuma veetaseme tõus, mille kutsub esile madalrõhkkond või läänest saabuv torm.

#### Soolaplussi klassifikatsioon
Sissevoolud liigitatakse vee hulga järgi järgmiselt:  

* väga suur, üle 300 km<sup>3</sup>,
* suur, 200–300 km<sup>3</sup>,
* väike, alla 200 km<sup>3</sup>.

Viimase kahe sajandi jooksul on toimunud viis väga suurt soolaplussi, millest viimane toimus 2014. aastal. Suuri on toimunud 20. sajandi jooksul umbes sada.

#### Mõju keskkonnale
Läänemeres toimuvad intensiivsed hapnikutarbimise protsessid, mis põhjustavad anaeroobse keskkonna tekkimist mere sügavamates kihtides. Bakterid lagundavad surnud orgaanikat ja toitaineid, mis tekitab divesiniksulfiidi ja ammooniumi eraldumist. See loob keskkonna, kus on taimedel ja loomadel on keeruline elada. Läänemeres asub üks maailma suurimaid surnud tsoone, ehk piirkond, milles hapniku tase on väga madal. 

Läänemere liigirikkus on väike ning elustik on tundlik soolsuse ja keskkonna muutuste suhtes. Soolsuse vähenemisel väheneb liikide arvukus ja nende kasvukiirus. Soolase vee sissevool on Läänemere jaoks vajalik, kuna see tagab sügavamate veekihtide hapnikuvarustuse ja soolsuse ühtlase jaotumise erinevates merepiirkondades. Soolase vee sissevool on ainus looduslik viis, kuidas merre jõuab soolast ja hapnikurikast vett, mis on elutähtis Läänemere ökosüsteemi tasakaalu säilitamiseks.
## Viited
Babylon'13

**Babylon'13** () on 2013. aastal asutatud Ukraina dokumentalistide ühendus. Ühendus on loodud selleks, et tõsta teadlikkust Maidani protestidest ja seista vastu Krimmi annekteerimisega seotud Venemaa propagandale. Ühendus on tootnud enam kui seitse täispikka dokumentaalfilmi ja üle saja lühiveebifilmi. 

## Filmid
Maidani protestide ajal keskendusid Babylon'13 filmid selle kajastamisele. Kollektiiv jätkas filmide tootmist 2022. aasta Venemaa sissetungi ajal, kuid keskendus väikesemahulistele lühifilmidele, millel oli palju kitsam fookus. Need üksikisikute poolt üles laaditud ja ettevõtte Babylon'13 kogutud lühifilmid koosnevad stseenidest elust Ukrainas ja püüavad anda konfliktile teistsuguse vaatenurga.  Sõja ajal on teemad hõlmanud julgete inimeste portreesid, aga ka ülevaadet Ukrainas sageli tähelepanuta jäetud rühmadest, nagu romad. 

## Viited
Pille-Riin Larm

**Pille-Riin Larm** (sündinud 1981) on eesti kirjandusteadlane, kriitik ja toimetaja. 

Alates 2014. aastast on Pille-Riin Larm kultuurilehe Sirp kirjandustoimetaja.

Aastatel 2017–2021 oli ta Eesti Kultuurkapitali kirjanduse sihtkapitali liige.

2024. aastal sai ta kutseeksami tulemusel keeletoimetaja kutse.

Pille-Riin Larm on üks Ants Orase nimelise kirjanduskriitika auhinna asutajaid. Ühtlasi on ta asutanud kirjanduse armastaja auhinna Berta.

## Valik arvustusi

* „Mida tähendab „Koidula“?“ (Malle Salupere „Koidula“ arvustus, Keel ja Kirjandus 2018, nr 3)
* „Mälestused imelistest inimestest“ (Viivi Luige raamatu „Kuldne kroon“ arvustus, Keel ja Kirjandus 2023, nr 10)
* „Kuidas kirjutada nagu Maimu Berg?“ (Maimu Bergi jutukogu „Abitu armastus“ arvustus, Vikerkaar 2024, nr 7–8)
* „Elo Viidingu kange kraam" (Elo Viidingu luulekogu „Ellujäämisrežiim“ ja jutukogu „Suurte hingede kannul“ arvustus, Vikerkaar 2025, nr 4–5)

## Valik usutlusi

* „Vastutus ja õigus“ (intervjuu Vahur Afanasjeviga, Sirp, 10. november 2017)
* „Sveta Grigorjeva ≠ Sveta Grigorjeva“ (intervjuu Sveta Grigorjevaga, Sirp, 7. detsember 2018)
* „Kõige tähtsam on kirjanduses oma hääl ja kinnismõte“ (intervjuu Kairi Loogiga, Sirp, 14. märts 2025)
* „Õrnus enne plahvatust“ (intervjuu Eva Koffiga, Sirp, 1. august 2025)
* „Mustrid ja muundumised“ (intervjuu Doris Karevaga, Sirp, 28. november 2025)

## Valik teadusartikleid

* „Ühest eesti kirjanduslugude painavast mõistest: epigonism“ (Keel ja Kirjandus 2011, nr 4)
* „„Popi ja Huhuu“ ning tema eelkäija eesti kirjanduses" (Keel ja Kirjandus 2012, nr 10)
* „Underi retseptsiooni allikail: klassikust müüdiks“ (koos Krista Ojasaarega, Looming 2013, nr 8)
* „Ärkamisaeg, Noor-Eesti ja miski nende vahel. Eesti kirjandusloo küsimusi Juhan Kunderi näitel“ (Methis 2013, kd 9, nr 12)

## Viited
Kuremäe abiklooster Tallinnas

**[[Kuremäe klooster|Kuremäe]] abiklooster** tegutses Tallinnas 1894–1960.

1894. aastal rajati praeguse praeguse Gonsiori ja Reimani tänava nurgale puukirik. (Reimani tänav / Gonsiori tänav 35/24). 1900. aastal võeti vastu otsus ehitada suurvürstinna Maria Nikolajevna sündimise auks uus kirik, mille nimeks sai **Jumalaema Templisse Viimise kirik**. Hoone ehitati aastatel 1900–1902, selle arhitekt oli Nikolai Nikonov. Teise maailmasõja käigus sai kirik kahel korral (1941. ja 1944. aastal) kannatada, kuid taastati. 1960. aastal kirik lammutati.

Abikloostrile allus Vene turul asunud Aleksander Nevski kabel.

## Viited
Lehiselehtrik

**Lehiselehtrik** (*Rhizocybe vermicularis*) on šampinjonilaadsete seltsi heinikuliste sugukonda kuuluv seente liik.

Seen kasvab seoses okaspuudega.

## Välislingid
*
Pappel (perekonnanimi)

**Pappel** on perekonnanimi. 

Kanadas oli perekonnanime Pappel kandjaid 2014. aastal üle 90 isiku. Ameerika Ühendriikides, Venemaa Föderatsioonis ja Saksamaal oli sellenimelisi isikuid üle 50, mujal vähem.

## Levik Eestis
2024. aasta 1. jaanuari seisuga oli Eestis perekonnanimi Pappel 253 inimesel: 116 mehel ja 137 naisel. Perekonnanimede levikult oli Pappel meeste puhul 661. kohal ja naiste puhul 597. kohal. Kõige levinum oli perekonnanimi Pappel vanuserühmas 55–59, kus neid oli 10 000 elaniku kohta 2,76. Nimi oli kõige sagedasem Rapla maakonnas, kus sellist nime kandis maakonna 10 000 elaniku kohta 4,71 inimest.

19. sajandi algul pandi pärisorjusest vabastamise käigus talupoegadele Võrumaal Urvaste kihelkonna; Virumaal Viru-Nigula ja Simuna kihelkonna; Viljandimaal Paistu kihelkonna; Harjumaal Jõelähtme ja Keila kihelkonna ning Läänemaal Kullamaa kihelkonna erinevates mõisavaldades 8 korral nimeks Pappel. 

Nimede eestistamisel võeti perekonnanimi Pappel aastatel 1935–1936 uueks nimeks neljal juhul isikute poolt, kes loobusid nimedest Pahapill, Papmann, Pappa ja Pappe. Üks isik loobus 1936. aastal nimest Pappel ning võttis uueks nimeks Paas.

## Nime kandjaid
*Kaie Pappel (1942–), eesti biokeemik 
*Kristel Pappel (1961–), eesti muusikateadlane ja teatrikriitik 
*Tiina Pappel (1970–), eesti jurist ja kohtunik 
*Toivo Pappel (1942–), eesti tehnikateadlane 

## Viited

## Välislingid
*
Abram Dragomirov

**Abram Mihhailovitš Dragomirov** (vene keeles Абрам Михайлович Драгомиров; 21. aprill (vkj. 9. aprill) 1868 Tšernigovi kubermang – 9. detsember 1955 Gagny, Seine-Saint-Denis' departemang) oli Vene impeeriumi sõjaväelane, ratsaväekindral. Ta võttis osa Esimesest maailmasõjast ja Venemaa kodusõjast valgete poolel.

Ta lõpetas aastal 1887 Paažikorpuse. Seejärel asus ta teenima alamporutšikuna Semjonovi polku. 7. augustil 1891 sai ta auastme poolest porutšikuks. Aastal 1893 lõpetas ta väikese hõbemedaliga Nikolai Kindralstaabi Akadeemia.
Craiova grupp

**Craiova grupp**, **Craiova Neli** ehk **C4** on nelja Euroopa riigi – Rumeenia, Bulgaaria, Kreeka ja Serbia – koostööprojekt, et edendada nende Euroopa integratsiooni ning majandus-, transpordi- ja energeetikaalast koostööd.

Grupp sai alguse Bulgaaria, Rumeenia ja Serbia valitsusjuhtide tippkohtumisel, mis toimus 24. aprillil 2015 Rumeenia linnas Craiovas. Rühma avakoosolekul andis Rumeenia toonane peaminister Victor Ponta mõista, et teda inspireeris Visegrádi grupp. Rumeenia ja Bulgaaria ühinesid mõlemad Euroopa Liiduga 1. jaanuaril 2007, Serbia on aga pidanud liitumisläbirääkimisi alates 2014. aasta jaanuarist. Alates 2017. aasta oktoobris Bulgaarias Varnas toimunud kohtumist on Kreeka samuti ühenduse liige.

Üks esimesi algatusi pärast Bulgaarias Vidinis toimunud kohtumist oli telekommunikatsioonivõrkude tugevdamine riikide piirialadel. Teised eesmärgid hõlmavad Serbia abistamist Euroopa Liiduga liitumisel ning Bukaresti, Sofiat ja Belgradi ühendava kiirtee ehitamist.

## Vaata ka
* Põhjamaade kaitsekoostöö
* Kolme Mere Algatus
* Visegrádi grupp

## Viited
Kulebaki

**Kulebaki** on linn Venemaal Nižni Novgorodi oblastis, Kulebaki linnaringkonna halduskeskus. Asub 188 km Nižni Novgorodist edelas.

Asulat on esmamainitud 1677. aastal. 1866 rajati külla metallurgiatehas. Linnaõigused sai 1932. aastal.

2021. aastal oli linnas 32 184 elanikku.

## Viited

## Välislingid
PSR B1257+12

**PSR B1257+12**, varem tähisega **PSR 1257+12**, alternatiivne tähis **PSR J1300+1240**, on millisekundiline pulsar, mis asub 2300 valgusaasta (710 parseki) kaugusel Päikesest Neitsi tähtkujus ja pöörleb umbes 161 korda sekundis (kiiremini kui blenderi tera).

Pulsaril on planeetide süsteem, millel on kolm teadaolevat pulsarplaneedi nimedega "Draugr" (PSR B1257+12 b või PSR B1257+12 A), "Poltergeist" (PSR B1257+12 c või PSR B1257+12 B) ja " Phobetor" (vastavalt PSR B1257+12 d või PSR B1257+12 C). Need olid nii esimesed avastatud eksoplaneedid kui ka esimesed avastatud pulsarplaneedid. B ja C avastati 1992. aastal ning A 1994. aastal. A on väikseima massiga eksoplaneet, mis on seni mis tahes vaatlusmeetodiga avastatud ning selle mass on veidi vähem kui kaks korda suurem kui Kuu mass.

## Viited
Aed-leeklill

**Aed-leeklill** *(Phlox paniculata)* ehk floks on mitmeaastane taim, mis kuulub siniladvaliste sugukonda. Floks on pärit Ameerika Ühendriikide ida- ja keskosast. Taime kasvatatakse laialdaselt parasvöötme piirkondades ilutaimena ja ta on muutunud metsistunuks teistes piirkondades. Aed-leeklill, mille botaaniline nimetus on *Phlox*, on saanud oma nime Kreeka sõnast *phlox*, mis tähendab “leeki”. See peegeldab taimede õite silmapaistvat ja leegitsevat värvust. Taim meelitab ligi nii liblikaid, mesilasi kui ka koolibrisid.

## Kirjeldus
Aed-leeklill on püstine rohttaim, mis kasvab kuni 120 cm kõrguseks. Elliptilised kuni munajassüstjad lehed on varrel vastakuti, kuid ülemised varrelehed on paigutatud vahelduvalt ja on kuni 2,5 cm läbimõõduga. Õied on 1,5–2,5 cm läbimõõduga, tihti tugevalt lõhnavad ja olenevalt sordist õitsevad kevadest kuni külmadeni. Õied on koondunud pikkade ja jäikade varte tippudesse. Rikkalik värvivalik algab valgest ja lõppeb lillade toonidega. 

## Levik
Aed-leeklill kasvab looduslikult osades Ameerika Ühendriikide kesk- ja idapiirkondades. Seda leidub sisse toodud liigina ka teistes Ameerika Ühendriikide osades, Kanadas, Euroopas ja Aasias. Looduslikus levilas kasvab aed-leeklill jõekallastel ja niisketes metsa piirkondades.

## Kasvatamine

Aed-leeklille kasvatatakse suvel taime efektselt lõhnavate õite pärast. Floks vajab tuulte eest varjatud ja poolvarjulist viljaka niiske pinnasega kasvukohta. Taimi paljutatakse sügisel jagamisega, juurepistikuga või kevadel põhipistikutega. 

Aed-leeklill on suurepärane lõikelilli. Kuumades ja kuivades piirkondades on nad jahukaste suhtes tundlikud ja kahjustatud varred tuleb kohe eemaldada. 

## Kasutus
Aed-leeklille lehe ekstrakti on kasutatud meditsiinis kõhulahtistina ja paisete raviks. Tai meditsiinis on taime värskeid lehti kasutatud leevendamaks nohu, köha ja kurguvalu.

## Viited
Bukaresti Üheksa

**Bukaresti Üheksa** või **Bukaresti formaat** (**B9** või **B-9**) on organisatsioon, mis asutati 4. novembril 2015 Rumeenias Bukarestis Rumeenia presidendi Klaus Iohannise ja Poola presidendi Andrzej Duda algatusel kahepoolsel kohtumisel.  Selle liikmed on Bulgaaria, Tšehhi, Eesti, Ungari, Läti, Leedu, Poola, Rumeenia ja Slovakkia. Selle asutamine tulenes peamiselt Venemaa tajutavast agressiivsest käitumisest pärast Krimmi annekteerimist ja hilisemat sekkumist Ida-Ukrainas 2014. aastal. Kõik B9 liikmed kuulusid kas endisesse Nõukogude Liitu või olid Nõukogude Liidu juhitud Varssavi pakti liikmed.  

## Ajalugu
Alates selle asutamisest 4. novembril 2015 on Bukaresti Üheksa riigid pidanud mitu kohtumist erinevatel tasanditel. 

2018. aasta juunis, enne B9 kohtumist samal aastal, võttis Poola president Andrzej Duda sõna Ukraina ja Gruusia NATO liikmesuse poolt. 

10. mail 2021 nõudis Rumeenia president Klaus Iohannis (üks tippkohtumise kahest võõrustajast) B9 videokonverentsil, millega Ameerika Ühendriikide president Joe Biden ühines, "liitlaste tugevamat sõjalist kohalolekut [ ...] bloki idatiival" pärast Vene vägede mobiliseerimist Venemaa piiri lähedal Ukrainaga, mis oli toimunud mõnda aeg varem. 

25. veebruaril 2022 kohtus B9 koos Euroopa Komisjoni presidendi Ursula von der Leyeniga seoses Venemaa 2022. aasta sissetungiga Ukrainasse. 

10. juunil 2022 toimunud B9 tippkohtumisel osalesid NATO peasekretär Jens Stoltenberg  ning Tšehhi ja Slovakkia presidendid.  Selle kohta teatas Duda: "Soovime, et NATO idatiival laiendataks tänast tugevdatud kohalolekut. Me tahame, et olemasolevad pataljonirühmad muudetaks brigaadirühmadeks." Duda lisas, et brigaadirühmal on 3000 sõdurit, mis tähendaks "olulist ja nähtavat tugevnemist",  samas kui Iohannis ütles, et "NATO peab olema võimeline kaitsma oma territooriumi iga tolli".  Iohannis lisas, et B9 tippkohtumisel nõustuti Soome ja Rootsi vastuvõtmisega NATOsse  ning ütles kohtumisel osalejatele, et "julgeolekuriskid Rumeeniale ja Musta mere piirkonnale suurenevad" ning pressiteates kirjutati, et kohtumine oli selleks, et valmistuda NATO 2022. aasta Madridi tippkohtumise tähtsaimateks otsusteks.  Lisaks väitis Eesti president Alar Karis kohtumisel, et kõik üheksa liiget nõustuvad, et Venemaa on NATO-le oht. 

11. oktoobril 2022 mõistsid B9 presidendid koos Põhja-Makedoonia ja Montenegro presidentidega hukka sel kuul toimunud raketirünnakute seeria Ukraina tsiviilsihtmärkide pihta ning kirjeldasid neid sõjakuritegudena, mida tuleb rahvusvahelise õiguse alusel karistada. 

22. veebruari 2023. aasta tippkohtumisel kirjutasid Bukaresti üheksa riigi riigipead, samuti Biden ja Stoltenberg alla deklaratsioonile, millega mõisteti hukka Venemaa sissetung Ukrainasse ja kutsuti üles suurendama NATO sõjalist kohalolekut idatiival. 

## Tippkohtumised

### Riigipeade kohtumised

### Välisministrite kohtumised

### Kaitseministrite kohtumised

## Vaata ka
* Euroopa Liit
* NATO
* Kolme Mere Algatus
* Visegrádi grupp

## Viited
Võksa

**Võksa** on linn Venemaal Nižni Novgorodi oblastis, Võksa linnaringkonna halduskeskus. Asub Oka paremkalda lähedal Železnitsa jõe ääres, 186 km Nižni Novgorodist edelas.

Asula tekkis 1765. aastal rajatud metallurgiatehase juurde. Linnaõigused sai 1934. aastal.

Linnas toodetakse raudteevagunite rattaid ja metalltorusid.

2021. aastal oli linnas 45 240 elanikku.

## Viited

## Välislingid
Saksa keel Namiibias

**Saksa keel Namiibias** (saksa keeles ka (varem peamiselt) *Südwesterdeutsch*, tänapäeval teaduses ka *Namdeutsch*, Namiibia noorte seas ka *[[Namlish]]* või *Namsläng*) on saksa keele variant, keelesaar ja veerandkeskus (üks saksa keelekeskuste liike) Namiibias. 

Kuni 1915. aastani eksisteerinud Saksa Edela-Aafrika elanike järeltulijad, kes elavad praegu Namiibias, on ainus allesjäänud saksa keelekogukond endistes Saksamaa kolooniates, kus on märkimisväärne arv saksa keele emakeelena kõnelejaid.

Praegu kõneldakse Namiibias saksa keelt eriti riigi keskosa maapiirkondades ning Windhoeki ja Swakopmundi linnas. Eri andmetel 16 000 – 25 000 (2012) või ligi 20 000 saksa keele emakeelena kõnelejat elab 4359 leibkonnas. Pidžinkeelt *[[Küchendeutsch]]*i kasutab umbes 15 000 inimest, kes on valdavalt üle viiekümne aasta vanused, teise keelena. Nooremad Namiibia elanikud kasutavad rahvastevahelise suhtlemise keelena pigem inglise keelt või afrikaani keelt. Teise keelena räägib saksa keelt mitusada tuhat namiibialast.  

Mitmekeelses Namiibias, kus räägitakse ühtteist Aafrika emakeelt, on saksa keel koos afrikaani, otjeherero ja oshivambo keelega üks riigi elavatest keeltest. Saksa Keele Instituudi spetsialisti Stefan Engelbergi sõnul ei ole saksa keel Namiibias enam lingua franca. Mõnel pool riigis on saksa keelel ka kohalikul tasandil ametlik staatus, enamasti afrikaani, oshivambo ja igal juhul inglise keele kõrval. 

Saksa keel oli endises Edela-Aafrika koloonias ainus ametlik keel 1919. aastani. Aastatel 1984–1990 anti kohalike valgenahaliste saksa keelt kõnelevate elanike korduvate pingutuste tulemusena nende Edela-Aafrika asulates keelele "poolametlik" staatus.

Suhtlusvahendina on saksa keelel kasu ka selle sarnasusest afrikaani keelega ning sellel on äris ja turismis silmapaistev koht. Paljudel Namiibia maastikel, linnadel ja linnadel, aga ka tänavatel ja objektidel on saksakeelsed nimed.

Mõned saksa keelt kõnelevad elanikud näevad Namiibia saksa keele tulevikku ohus. 2010. aastal toimunud üritusel tegi Namiibia Saksa Kooliühenduste Töö- ja Toetamisühingu (AGDS) president avalduse ja tsiteeris muu hulgas keeleteadlast Ulrich Ammonit. Sealsed avaldused ei jäänud aga vaieldamatuks. Namiibia saksa keelt uuriti aastatel 2013–2014 Potsdami Ülikooli ja Namiibia Ülikooli ühises uurimisprojektis. Saksa keelevariantide sõnaraamatus on Namiibia saksa keelega seotud info ilmunud 2. köites.

Saksa keelt õppivate inimeste arv on viimastel aastatel kasvanud. 2014. aasta märtsis õppis 44% Namiibia õpilastest saksa keelt võõrkeelena ja 45% emakeelena.

2021. aasta aprillis loodi keele propageerimiseks saksakeelsete namiiblaste foorum.
## Viited
Ungari sirel

**Ungari sirel** *(Syringa josikaea)* on õlipuuliste sugukonda ja sireli perekonda kuuluv põõsaliik. 

Taim on oma nime saanud Ungari botaaniku krahv József Sándor Apponyi de Nagyappony järgi, kes avastas taime 19. sajandi alguses.

Ungari sirel on põõsas, mis kasvab 2-4 m kõrguseks. Sellel on tihedad lõhnavate, värvuselt hele- ja sügavvioletsed õite kobarad, mis õitsevad hiliskevadel või suve alguses. Suured vastakalt paiknevad lehed on teravatipulised, pealt siledad tumerohelised, alt hallikad ja kergelt viltjate roodudega, mis kasvavad 6-12 cm pikkuseks.Vili on terava tipuga kupar, mis avaneb kaheks pooleks, mõlemas pooles on kaks kitsa tiivaga pruuni seemet. Taim pärineb Lõuna- ja Ida-Karpaatidest, eelkõige Rumeeniast, Ungarist ja Slovakkiast.

## Kasvutingimused
Ungari sirel vajab niisket ja hästi kuivendatud pinnast. Mulla pH peaks jääma vahemikku 6-7,5. Taim eelistab avatud ruume, kus ta saab palju päikesevalgust ning osaliselt varju. Ungari sirel talub hästi pügamist, linnasaastet, kuivaperioode ja külma kuni -28 °C. Tänu oma dekoratiivsusele, kasvatatakse Ungari sirelit tihti parkides ja aedades. Ungari sirel õitseb Harilikust sirelist umbes 2 nädalat hiljem. 

## Kahjurid ja haigused
Ungari sirel võib olla vastuvõtlik lehekoidele. Taim on üldiselt vastupidav enamiku kahjurite ja haiguste suhtes, mistõttu ei vaja ta palju hooldamist.

## Viited
Neofavolus

***Neofavolus*** on klassi *[[Agaricomycetes]]* torikulaadsete seltsi kuuluv seente perekond.

## Liike
**[[Neofavolus alveolaris]]*
**Neofavolus suavissimus* – aniis-hammaslehik

## Välislingid
*
Gertrude Jekyll

**Gertrude Jekyll** (29. november 1843 – 8. detsember 1932) oli kuulus Briti aednik, käsitööline, fotograaf, kirjanik ja kunstnik, kes kujundas üle 400 aia Euroopas, Suurbritannias ja  Ameerika Ühendriikides ning kirjutas üle 1000 artikli. 

## Elukäik

Gertrude Jekyll sündis 1843. aastal Inglismaal Londonis Mayfairis kapten Edward Joseph Hill Jekylli ja ta naise Julia viienda lapsena. 1861 asus ta õppima Lõuna-Kensingtoni kunstikoolis (South Kensington School of Art), kus ta peale maalikunsti õppis ka botaanikat, anatoomiat, optikat ja värviteadust. Nägemise halvenedes suunas Gertrude oma kunstilised anded aiakujundusse, millest esimene oli tema enda koduaed Munstead Woodis. Ta kirjutas 14 raamatut ja üle 1000 artikli.  Jekyll suri 9. detsembril kodus Munstead Woodis Surreys.

## Aed

Aedu käsitles Jekyll kui tervikuid, mille eri osad üksteist täiendasid. Tema istutusskeemid, traditsioonilise käsitöö ning harmoonilise värviskeemi kasutamine on inglise stiili põhiolemus ja jätnud tänapäeva aednikele püsiva pärandi. Hea näide Jekylli värvikasutusest leiab Lindisfarne’i lossi aiast, kus värvitoonid liiguvad külmadest toonidest soojadeni ja tagasi. Ta lõi suuri ja mõjukaid peenraid paigutades nendesse püsililli, arvestades nende õitsemisaegu ja värve. 

Gertrude Jekyll kujundas kokku umbes 400 aeda, millest vähesed on säilinud. Sageli tegi ta seda kohapeal käimata, tuginedes maastikuplaanidele ja muudele joonistele ja olles kirjavahetuses oma klientidega. 

Tema aiakujunduspõhimõtted olid lihtsad ja tõhusad: arhitektuur oli aia raamistik, mille erinevaid maastikuomadusi sai kasutada eri liiki taimede eksponeerimiseks.

## Viited


## Välislingid
* **' (Longmans, Green and Co., 1899).
* **' (Longmans, Green, and Co., 1904).
* *[https://www.biodiversitylibrary.org/item/109826#page/nundefined/mode/1up Colour in the Flower Garden]* (London: Country Life, 1908).
* ** (London: Country Life, 1919).
Terrassaed

**Terrassaed** on aed, mis on rajatud terrassile.

Terrassaiad võivad olla mõeldud mitmesugusteks otstarveteks, sealhulgas vaadete nautimiseks, puhkealadeks, aia- või istutusaladeks ning isegi väikesteks üritusteks või kogunemisteks. Terrassaedade kujundus võib olla väga mitmekesine, ulatudes lihtsatest betoonplatvormidest kuni luksuslike puitterrassideni, millel on kõikvõimalikud mugavused nagu näiteks istumisalad, grillimisnurgad ja purskkaevud.

## Kirjeldus

### Terrassaia struktuur
Terrassaedades kasvatatakse taimi konteinerites või kõrgendatud peenardes, kus juurdepääs maapinnale on piiratud või puudub. Taimi kasvatatakse mulla või muu kasvusubstraadiga täidetud anumates ning sageli kastetakse ja väetatakse käsitsi kastekannu või tilkkastmissüsteemide abil. Terrassaiad võivad olla väikesed või suured ning neid saab kasutada mitmesuguste taimede, sealhulgas köögiviljade, ürtide, lillede ja väikeste puude või põõsaste kasvatamiseks.

### Kasutajale sobivus
Terrassaedade pidamine on populaarne valik linnapiirkondades elavate või piiratud väliruumiga inimeste jaoks, kuna see võimaldab neil väikeses ja mugavas ruumis ise taimi kasvatada ja aianduse mõnusid nautida. Terrassile rajatud aiad on hea valik neile, kes soovivad lisada oma väliruumi dekoratiivseid ja funktsionaalseid elemente või lihtsalt naudivad tööd, mis kaasneb taimede kasvatamise ja aiapidamisega.

## Eelised ja puudused

### Eelised
Terrassaedade eeliseks on välistingimuste maksimaalne kasutamine, panoraamvaadete nautimine ja lisaruumi loomine lõõgastumiseks ja meelelahutuseks. Lisaks annavad nad hoonele esteetilist väärtust. Terrassaiad võivad avaldada positiivset mõju ka vaimsele tervisele, pakkudes rahulikku ja nauditavat ruumi. Samuti on täheldatud, et aiandusega tegelemine aitab kaasa stressi vähendamisele ja meeleolu parandamisele.

Terrassaedade rajamine aitab lisada looduslikku rohelust linna ja linnalähedastesse piirkondadesse ning parandab seeläbi elukeskkonna kvaliteeti. Terrassaiad aitavad kaasa ka parema õhukvaliteedi loomisele tänu seal kasvavatele taimedele. See on eriti kasulik linnapiirkondades, kus õhusaaste tase on kõrge. Suurte tormide ajal imavad terrassaiad endasse vihmavett, aidates vähendada liigset suurvett linnatänavatel.

### Puudused
Terrassaiad on küll mugavad ja ilusa väljanägemisega, kuid siiski võib esineda mõningaid puudusi nende ülalpidamisel ja rajamisel. Üks oluline tegur on piiratud päikesevalgus, mis võib olenevalt terrassi asukohast raskendada teatud tüüpi taimede kasvatamist.

Lisaks võib terrassiaia rajamine olla kulukas, kuna see nõuab konteinerite, pinnase ja taimede ostmist ning võib vajada ka struktuurimuudatusi. Terrassaiad vajavad regulaarset hooldust, sealhulgas sagedast kastmist, mis on aja- ja ressursimahukad. Samuti on terrassiaias piiratud ruum erinevate taimeliikide jaoks, mis mõjutab kasvatatavate taimede mitmekesisust. Lisaks on kahjuritega võitlemine terrassaias keerulisem, kuna traditsiooniliste kahjuritõrjemeetodite, näiteks keemiliste pestitsiidide kasutamine, on piiratud.

## Viited
Csorna

**Csorna** (saksa keeles *Gschirnau*) on linn Ungaris Győr-Moson-Soproni komitaadis, Csorna kreisi halduskeskus.

## Geograafiline asend
Csorna asub Austria piirist ligi 16 km kaugusel, komitaadikeskusest Győrist umbes 30 km läänes. Linna läbib Győr–Sopron–Ebenfurthi raudteeliin.

## Ajalugu
Asula on saanud alguse premonstraatlaste kloostrist, mis traditsiooni järgi asutati 1180. aastal. Esimesed kirjalikud ürikud kloostri kohta pärinevad siiski 1226. aastast. Keskajal sai Csorna turulinna staatuse. Türklased rüüstasid Csornat 1529. ja 1594. aastal. 1790. aastal hävis linn tulekahjus peaaegu täielikult. Ungari revolutsiooni ajal 13. juunil 1849 võitsid Ungari väed Csorna lahingus Austria vägesid. 1871. aastal kaotas Csorna turulinna staatuse ja muudeti suurkülaks. Linnaõigused sai Csorna 25. aprillil 1971.

## Tuntud inimesed
Csornas on sündinud poliitik János Áder, kes oli aastatel 2012–2022 Ungari president.

## Sõpruslinnad
* Dingzhou, Hiina
* Lunca de Sus, Rumeenia
* Miercurea Nirajului, Rumeenia
* Sinzing, Saksamaa
* Zlaté Klasy, Slovakkia

## Viited